《西悬岭至孔家岭遇雨憩村家题壁》
清代·姚燮

凭轼陵高阜，六合在眸局。苍霾东南来，郁浡万山足。

旋风为歙张，浩然盘大轴。人烟没泱漭，真气返沈穆。

烛龙羾天门，琅琅散珠玉。青童芙蓉车，下界走軨辘。

奇幻得未有，内志转约束。舆伧鼓勇健，争道叱樵牧。

百阻始出难，荒歧见茅屋。叩门不问主，惝恍暂停躅。

瓜蔓高上墙，庭虚惨生绿。牛羊驯笼槛，畚锸半泥浊。

岩溜接瓦飞，清溅润枯目。村叟志丰歉，啧啧誇既渥。

服力不藉人，安处遂生欲。咄余何为者，以身供驰役。

变境动辄遭，屼峍入心曲。定久回怖生，出门还返瞩。

大化善翕辟，氛阴敛忽倏。骄阳掣高宇，平照暻如旭。

群峰错金碧，众涨浮晃昱。始知天变常，意在苏万族。

微得动潜理，畏倖付亭毒。且行随所休，等身于蟆蠋。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。